സ്കൂള് യൂണിഫോമില് വരാത്തതിന് പെണ്കുട്ടികളോട് അസഭ്യ വര്ഷം പ്രിന്സിപ്പാളിനെതിരെ കേസ് ഭോപ്പാല്: സ്കൂള് യൂണിഫോമില് എത്താന് കഴിയില്ലെങ്കില് വിദ്യാര്ത്ഥിനികളോട് പോയി കല്ല്യാണം കഴിക്കാന് സ്കൂള് പ്രിന്സിപ്പാള്. അദ്ധ്യാപക ദിനത്തിന്റെ തലേന്നാണ് പെണ്കുട്ടികളോട് മോശമായ സംസാരം ഉണ്ടായത്. മധ്യപ്രദേശിലെ രാജ്ഗഢ് ജില്ലയിലെ മച്ചല്പൂരിലെ സര്ക്കാര് അപ്പര് സെക്കന്ഡറി സ്കൂളിലാണ് സംഭവം. പ്രിന്സിപ്പല് രാധേശ്യാം മാളവ്യയ്ക്കെതിരെയാണ് കേസ്.മൂന്ന് വിദ്യാര്ത്ഥിനികളുടെ പരാതിയെ തുടര്ന്നാണ് അധ്യാപകനെതിരെ കേസ് രജിസ്റ്റര് ചെയ്തത്. യൂണിഫോം ഇല്ലാതെ സ്കൂളില് എത്തുന്ന വിദ്യാര്ഥിനികളെ ഓഫിസിലേക്കു വിളിപ്പിച്ചാണ് പ്രിന്സിപ്പാള് മോശമായി സംസാരിച്ചത്. യൂണിഫോം തയ്ക്കാന് കഴിയാത്തതിനാല് സാധാരണ വസ്ത്രത്തിലാണ് സ്കൂളില് എത്തിയതെന്ന് കുട്ടികള് പറയുന്നു. എന്നാല് യൂണിഫോം ഇല്ലെങ്കില് നഗ്നരായി സ്കൂളില് വരാനും പ്രിന്സിപ്പാള് ആവശ്യപ്പെട്ടെന്നും കുട്ടികള് പരാതിയില് പറഞ്ഞു. സ്കൂളില് അച്ചടക്കം ഉറപ്പുവരുത്തേണ്ടത് തന്റെ കടമയാണെന്നും യൂണിഫോമില് സ്കൂളില് വരാന് മാത്രമാണ് വിദ്യാര്ത്ഥികളോട് ആവശ്യപ്പെട്ടതെന്നും പ്രിന്സിപ്പാള് പറഞ്ഞു. അവര് തന്റെ വിദ്യാര്ത്ഥികളാണെന്നും കുട്ടികളോട് ഒരിക്കലും അശ്ലീലമായി സംസാരിച്ചിട്ടില്ലെന്നും പ്രിന്സിപ്പാള് കൂട്ടിച്ചേര്ത്തു. പോക്സോ ഉള്പ്പെടെ ബന്ധപ്പെട്ട വകുപ്പുകള് ചുമത്തി മാളവ്യയ്ക്കെതിരെ കേസെടുത്തതായി പോലീസ് അറിയിച്ചു. മാളവ്യയെ അറസ്റ്റു ചെയ്യാനായി അദ്ദേഹത്തിന്റെ വീട്ടില് പോയെങ്കിലും കണ്ടെത്താനായില്ല.